รัฐบาลชี้แจงเหตุผลการเลื่อนระยะเวลาการเสด็จพระราชดำเนินเลียบพระนคร โดยขบวนพยุหยาตราทางชลมารค ไปเป็นวันที่ 12 ธันวาคมนี้
รัฐบาลชี้แจงเหตุผลการเลื่อนระยะเวลาการเสด็จพระราชดำเนินเลียบพระนคร โดยขบวนพยุหยาตราทางชลมารค ไปเป็นวันที่ 12 ธันวาคมนี้ นายวิษณุ เครืองาม รองนายกรัฐมนตรี นำผู้มีส่วนเกี่ยวข้องร่วมแถลงข่าวภายหลังประชุมคณะกรรมการฝ่ายจัดพิธีการงานพระราชพิธีบรมราชาภิเษก ชี้แจงเหตุผลการเลื่อนวันในการเสด็จพระราชดำเนินเลียบพระนคร โดยขบวนพยุหยาตราทางชลมารค ออกไปเป็นวันที่ 12 ธันวาคมนี้ว่า เนื่องจากในวันพระราชพิธีเดิมตามหมายกำหนดการกระแสน้ำไม่เอื้ออำนวย ระดับน้ำขึ้นลงผันผวนอาจทำให้ไม่สามารถพายไปตามเส้นทางตามที่กำหนดไว้ได้ ขณะที่วันที่ 12 ธันวาคมคาดการณ์ว่ากระแสน้ำตามธรรมชาติจะเข้าสู่ภาวะปกติ คลื่นลมไม่แรง ฝีพายสามารถควบคุมการพายเรือในท่านกบินได้ตลอดเส้นทาง อย่างไรก็ตามการเสด็จพระราชดำเนินเลียบพระนคร โดยขบวนพยุหยาตราทางชลมารคครั้งนี้จะดำเนินการภายใต้เหตุผลสำคัญ 4 ข้อคือ ให้เกิดความสง่างาม มีความปลอดภัย เป็นไปด้วยความสะดวก เรียบร้อยและลดผลกระทบที่จะเกิดต่อประชาชนผู้แทนกองทัพเรือ เปิดเผยกำหนดการฝึกซ้อมขบวนเรือพยุหยาตราทางชลมารค เพิ่มเติมอีก 5 ครั้ง แบ่งเป็นการซ้อมย่อย 4 ครั้ง ในวันที่ 12 19 และ 26 พฤศจิกายน และ 3 ธันวาคม 2562 ส่วนการซ้อมใหญ่ 1 ครั้งจะมีขึ้นในวันที่ 9 ธันวาคม 2562 นอกจากนี้ในห้วงเวลาก่อนจะถึงพระราชพิธีจริง กระทรวงวัฒนธรรมได้จัด ”นิทรรศการองค์ความรู้เกี่ยวกับการเสด็จพระราชดำเนินเลียบพระนคร โดยขบวนพยุหยาตราทางชลมารค เนื่องในพระราชพิธีบรมราชาภิเษก พุทธศักราช 2562” ที่ท้องสนามหลวง ตั้งแต่วันที่ 24 ตุลาคม - 11 พฤศจิกายน 2562 รวมระยะเวลา 19 วัน โดยเปิดให้ประชาชนเข้าชมโดยไม่เสียค่าใช้จ่าย ทุกวันตั้งแต่เวลา 10.00 น.-22.00 น. ภายในงานจะมีการจัดแสดงนิทรรศการด้วยสื่อแบบผสมผสาน การฉายภาพยนตร์พาโนรามา เกี่ยวกับพระราชพิธีบรมราชาภิเษก ขบวนพยุหยาตราทางชลมารคและการออกร้านค้าจำหน่ายอาหารรองนายกรัฐมนตรี เชิญชวนพสกนิกรชาวไทยทุกหมู่เหล่าสวมใส่เสื้อสีเหลือง หรือประดับเข็มตราสัญลักษณ์พระราชพิธีบรมราชาภิเษก พุทธศักราช 2562 บนหน้าอกและแต่งกายด้วยชุดสุภาพ เข้าร่วมชมความงดงามของขบวนเรือพยุหยาตราทางชลมารค ที่วิจิตรงดงามตามแบบโบราณราชประเพณีและยิ่งใหญ่ที่สุดด้วยมีเรือที่ร่วมมากถึง 52 ลำ มีเรือพระที่นั่งทั้งหมด 4 ลำ